Muta Prohibition Sahih Bukhari#5115
غامدی صاحب کا یہ موقف کہیں نقل نہیں ہوا کہ وہ گدھے کے گوشت کو حرام نہیں سمجھتے۔ اس کے برعکس ان کی کتاب میزان میں صراحت ہے کہ وہ انھیں ممنوعات فطرت میں شمار کرتے ہیں۔ وہ لکھتے ہیں: ـاِن طیبات وخبائث کی کوئی جامع ومانع فہرست شریعت میں کبھی پیش نہیں کی گئی ۔اِس کی وجہ یہ ہے کہ انسان کی فطرت اِس معاملے میں بالعموم اُس کی صحیح رہنمائی کرتی ہے اور وہ بغیر کسی تردد کے فیصلہ کر لیتا ہے کہ کیا چیز طیب اور کیا خبیث ہے۔ وہ ہمیشہ سے جانتا ہے کہ شیر ،چیتے ،ہاتھی،چیل، کوے ،گد ،عقاب ، سانپ ،بچھو اور خود انسان کوئی کھانے کی چیز نہیں ہیں۔اُسے معلوم ہے کہ گھوڑے اور گدھے دسترخوان کی لذت کے لیے نہیں، سواری کے لیے پیدا کیے گئے ہیں۔ اِن جانوروں کے بول و براز کی نجاست سے بھی وہ پوری طرح واقف ہے۔ نشہ آور چیزوں کی غلاظت کو سمجھنے میں بھی اُس کی عقل عام طور پر صحیح نتیجے پر پہنچتی ہے۔ چنانچہ خدا کی شریعت نے اِس معاملے میں انسان کو اصلاً اُس کی فطرت ہی کی رہنمائی پر چھوڑ دیا ہے ۔ـ (خورونوش، میزان)